CELEX: 32019R1866
Language: bg
Date: 2019-07-03 00:00:00
Title: Делегиран регламент (ЕС) 2019/1866 на Комисията от 3 юли 2019 година за изменение на Делегиран регламент (ЕС) 2017/653 с цел да се уеднакви преходният режим за посочените в член 32 от Регламент (ЕС) № 1286/2014 на Европейския парламент и на Съвета създатели на ПИПДОЗИП, които предлагат дялове на фондове като базисни инвестиционни варианти, с предвидения в същия член удължен период на освобождаване (текст от значение за ЕИП)

8.11.2019   
               
               
                  BG
               
               
                  Официален вестник на Европейския съюз
               
               
                  L 289/4
               
            
         ДЕЛЕГИРАН РЕГЛАМЕНТ (ЕС) 2019/1866 НА КОМИСИЯТА
         от 3 юли 2019 година
         за изменение на Делегиран регламент (ЕС) 2017/653 с цел да се уеднакви преходният режим за посочените в член 32 от Регламент (ЕС) № 1286/2014 на Европейския парламент и на Съвета създатели на ПИПДОЗИП, които предлагат дялове на фондове като базисни инвестиционни варианти, с предвидения в същия член удължен период на освобождаване
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 1286/2014 на Европейския парламент и на Съвета от 26 ноември 2014 г. относно основните информационни документи за пакети с инвестиционни продукти на дребно и основаващи се на застраховане инвестиционни продукти (ПИПДОЗИП) (1), и по-специално член 8, параграф 5 от него,
         като има предвид, че:
         
                     (1)
                  
                  
                     По силата на член 32, параграф 1 от Регламент (ЕС) № 1286/2014 управляващите дружества съгласно определението в член 2, параграф 1, буква б) от Директива 2009/65/ЕО на Европейския парламент и на Съвета (2), инвестиционните дружества, посочени в член 27 от същата директива, и лицата, които консултират относно или продават дялове от ПКИПЦК, посочени в член 1, параграф 2 от същата директива, са освободени от задълженията по посочения регламент до 31 декември 2019 г. Когато държава членка прилага правилата за формата и съдържанието на основен информационен документ, както е посочено в членове 78—81 от Директива 2009/65/ЕО, спрямо фондове, които не са ПКИПЦК, предлагани на инвеститори на дребно, освобождаването, предвидено в член 32, параграф 1 от Регламент (ЕС) № 1286/2014, се прилага към управляващите дружества, инвестиционните дружества и лицата, които продават дялове от такива фондове на инвеститори на дребно или предоставят консултации относно тези дялове. С цел да се предостави на тези фондове съгласуван преходен правен режим, в член 18, трета алинея от Делегиран регламент (ЕС) 2017/653 на Комисията (3) на създателите на пакети с инвестиционни продукти на дребно и основаващи се на застраховане инвестиционни продукти (оттук нататък наричани „създателите на ПИПДОЗИП“) се позволява, ако поне един от базисните инвестиционни варианти е ПКИПЦК или фонд, който не е ПКИПЦК, да продължат да използват до 31 декември 2019 г. посочените документи, изготвяни в съответствие с посочените членове.
                  
               
                     (2)
                  
                  
                     Регламент (ЕС) № 1286/2014 бе изменен, за да се удължи посоченият в член 32 от него преходен режим до 31 декември 2021 г. (4). С цел да се позволи на създателите на ПИПДОЗИП да определят със сигурност задълженията си, датата, посочена в член 18, трета алинея от Делегиран регламент (ЕС) 2017/653, следва да бъде съответно изменена.
                  
               
                     (3)
                  
                  
                     Поради това Делегиран регламент (ЕС) 2017/653 следва да бъде съответно изменен.
                  
               
                     (4)
                  
                  
                     Настоящият регламент е изготвен въз основа на проектите на регулаторни технически стандарти, предадени на Комисията от Европейския банков орган, Европейския орган за застраховане и професионално пенсионно осигуряване и Европейския орган за ценни книжа и пазари (оттук нататък наричани „европейските надзорни органи“).
                  
               
                     (5)
                  
                  
                     Европейските надзорни органи не проведоха открити обществени консултации по проектите на регулаторни технически стандарти, въз основа на които е изготвен настоящият регламент, нито анализираха свързаните с тях потенциални разходи и ползи, тъй като оценка на въздействието вече бе направена за регулаторните технически стандарти, определени в Делегиран регламент (ЕС) 2017/653. С настоящия регламент не се променя същността на Делегиран регламент (ЕС) 2017/653, нито се въвеждат нови задължения за създателите на ПИПДОЗИП или за лицата, които консултират относно ПИПДОЗИП или продават ПИПДОЗИП, в т.ч. посочените в член 32 от Регламент (ЕС) № 1286/2014. Европейските надзорни органи потърсиха становището на Групата на участниците от банковия сектор, създадена по силата на член 37 от Регламент (ЕС) № 1093/2010 на Европейския парламент и на Съвета (5), на Групата на участниците от сектора на застраховането, създадена по силата на член 37 от Регламент (ЕС) № 1094/2010 на Европейския парламент и на Съвета (6), и на Групата на участниците от сектора на ценните книжа и пазарите, създадена по силата на член 37 от Регламент (ЕС) № 1095/2010 на Европейския парламент и на Съвета (7),
                  
               ПРИЕ НАСТОЯЩИЯ РЕГЛАМЕНТ:
         
            Член 1
            В член 18 от Делегиран регламент (ЕС) 2017/653 третата алинея се заменя със следното:
            
               „Член 14, параграф 2 се прилага до 31 декември 2021 г.“
            
         
         
            Член 2
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 3 юли 2019 година.
            
               
                  За Комисията
               
               
                  Председател
               
               Jean-Claude JUNCKER
            
         
         
            (1)  ОВ L 352, 9.12.2014 г., стр. 1.
         
            (2)  Директива 2009/65/ЕО на Европейския парламент и на Съвета от 13 юли 2009 г. относно координирането на законовите, подзаконовите и административните разпоредби относно предприятията за колективно инвестиране в прехвърлими ценни книжа (ПКИПЦК) (ОВ L 302, 17.11.2009 г., стр. 32).
         
            (3)  Делегиран регламент (ЕС) 2017/653 на Комисията от 8 март 2017 г. за допълване на Регламент (ЕС) № 1286/2014 на Европейския парламент и на Съвета относно основните информационни документи за пакети с инвестиционни продукти на дребно и основаващи се на застраховане инвестиционни продукти (ПИПДОЗИП) чрез определяне на регулаторните технически стандарти за представянето, съдържанието, преразглеждането и изменението на основните информационни документи, както и за условията за изпълнение на изискването за предоставяне на тези документи (ОВ L 100, 12.4.2017 г., стр. 1).
         
            (4)  Регламент (ЕС) 2019/1156 на Европейския парламент и на Съвета от 20 юни 2019 г. за улесняване на трансграничното разпространение на колективни инвестиционни фондове, както и за изменение на регламенти (ЕС) № 345/2013, (ЕС) № 346/2013 и (ЕС) № 1286/2014 (ОВ L 188, 12.7.2019 г., стр. 55).
         
            (5)  Регламент (ЕС) № 1093/2010 на Европейския парламент и на Съвета от 24 ноември 2010 г. за създаване на Европейски надзорен орган (Европейски банков орган), за изменение на Решение № 716/2009/ЕО и за отмяна на Решение 2009/78/ЕО на Комисията (ОВ L 331, 15.12.2010 г., стр. 12).
         
            (6)  Регламент (ЕС) № 1094/2010 на Европейския парламент и на Съвета от 24 ноември 2010 г. за създаване на Европейски надзорен орган (Европейски орган за застраховане и професионално пенсионно осигуряване), за изменение на Решение № 716/2009/ЕО и за отмяна на Решение 2009/79/ЕО на Комисията (ОВ L 331, 15.12.2010 г., стр. 48).
         
            (7)  Регламент (ЕС) № 1095/2010 на Европейския парламент и на Съвета от 24 ноември 2010 г. за създаване на Европейски надзорен орган (Европейски орган за ценни книжа и пазари), за изменение на Решение № 716/2009/ЕО и за отмяна на Решение № 2009/77/ЕО на Комисията (ОВ L 331, 15.12.2010 г., стр. 84).